
HOTĂRÂRE

cu privire la Proiectul legii pentru modificarea art.59

din Codul audiovizualului al Republicii Moldova nr.260-XVI din 27.07.2006
În conformitate cu art.52 alin.(1) și (3) din Codul audiovizualului al Republicii Moldova și prevederile Legii nr.780-XV din 27.12.2001 privind actele legislative,
în urma examinării solicitării Ministerului Justiției al Republicii Moldova, înregistrată cu numărul de ieșire 03/8859 din 03.11.2011, privind Proiectul legii pentru modificarea art.59 din Codul audiovizualului al Republicii Moldova nr.260-XVI din 27.07.2006,
Consiliul de Observatori
HOTĂRĂŞTE:
1. Se aprobă Avizul Consiliului de Observatori al IPNA Compania „Teleradio-Moldova” la Proiectul legii pentru modificarea art.59 din Codul audiovizualului al Republicii Moldova nr.260-XVI din 27.07.2006 (se anexează).

2. Anexa Avizul Consiliului de Observatori al IPNA Compania „Teleradio-Moldova” la Proiectul legii pentru modificarea art.59 din Codul audiovizualului al Republicii Moldova nr.260-XVI din 27.07.2006 este parte integrantă a prezentei hotărâri.
3. Preşedintele Consiliului de Observatori va asigura expedierea Avizului Consiliului de Observatori al IPNA Compania „Teleradio-Moldova” la Proiectul legii pentru modificarea art.59 din Codul audiovizualului al Republicii Moldova nr.260-XVI din 27.07.2006 către Ministerului Justiției al Republicii Moldova.
4. Prezenta hotărâre intră în vigoare în ziua adoptării.
Prezenta hotărâre a fost adoptată cu votul a 5 membri ai Consiliului de Observatori.
Preşedintele

Consiliului de Observatori                                                       Eugeniu Rîbca
Secretarul ședinței
Consiliului de Observatori                                                      Viorica Bogatu
Anexă
Avizul Consiliului de Observatori al IPNA Compania „Teleradio-Moldova” la Proiectul legii pentru modificarea art.59 din Codul audiovizualului

al Republicii Moldova nr.260-XVI din 27.07.2006
În conformitate cu prevederile Recomandării nr.R(96)10 a Comitetului de Miniștri către Statele Membre cu privire la garantarea independenței serviciului public de radiodifuziune, adoptată la 11 septembrie 1996 în cadrul celei de-a 573-a reuniuni a Delegaţilor Miniştrilor, legislația Republicii Moldova trebuie să stipuleze clar independenta editorială şi autonomia instituţională a serviciului public național de radiodifuziune – IPNA Compania „Teleradio-Moldova”. Potrivit recomandării nominalizate, legislația națională privind statutul organului de supraveghere – Consiliul de Observatori al IPNA Compania „Teleradio-Moldova”, precum și componenţa acestuia, trebuie să protejeze activitatea organului de supraveghere de orice ingerinţe politice sau de altă natură. În particular, prevederile legislației naționale trebuie să garanteze că membrii Consiliul de Observatori sunt desemnaţi în mod transparent şi pluralist, reprezintă în mod colectiv interesele societăţii în general, nu pot primi mandat şi nici instrucţiuni de la orice persoană sau structură (cu excepția cazurilor prevăzute expres prin lege), nu pot fi revocaţi, suspendaţi sau înlocuiţi în timpul exercitării mandatului lor de către orice persoană sau structură (cu excepția cazurilor prevăzute expres prin lege).
În urma examinării solicitării Ministerului Justiției al Republicii Moldova, înregistrată cu numărul de ieșire 03/8859 din 03.11.2011, privind Proiectul legii pentru modificarea art.59 din Codul audiovizualului al Republicii Moldova nr.260-XVI din 27.07.2006, Consiliul de Observatori al IPNA Compania „Teleradio-Moldova” constată că proiectul respectiv constituie o tentativă de încălcare a standardelor europene în domeniul audiovizualului public.
Adoptarea acestui proiect de lege va crea condiții pentru ingerințe în activitatea audiovizualului public din partea partidelor politice, fapt pentru care Consiliul de Observatori al IPNA Compania „Teleradio-Moldova” prezintă aviz negativ.
Consiliul de Observatori

al IPNA Compania „Teleradio-Moldova”

